«ДыгъафIэ къалэр» нэхъыфIхэм халъытэ
Къэбэрдей-Балъкъэрым и къалащхьэ Налшык дэт, ТворчествэмкIэ сабий академие «ДыгъафIэ къалэ» лицейр къэралым и еджапIэ нэхъыфIу 50-м хэхуащ. Зэгъэпщэныгъэ зэмылIэужьыгъуэхэр щIэх-щIэхыурэ езыгъэкIуэкI RAEX агентствэм къихутащ а IуэхущIапIэм и гъэсэнхэм ящыщ куэд къэралым и еджапIэ нэхъыщхьэхэм я «Медицинэ» унэтIыныгъэм лъэпощхьэпоуншэу зэрыщIэтIысхьэфыр. Абы и лъабжьэр — лицейм щызрагъэгъуэт щIэныгъэ куурщ.
RAEX-м иригъэкIуэкIа къэпщытэныгъэ-зэгъэпщэныгъэхэм къызэрагъэлъэгъуамкIэ, «ДыгъафIэ къалэр» мы гъэм къэзыуха ныбжьыщIэхэм ящыщ куэдым я щIэныгъэм щыхагъахъуэ еджапIэ нэхъыщхьэхэм. Псом хуэмыдэу куэд мэхъу «ДыгъафIэ къалъэр» къэзыухахэм ящыщу медицинэ IэщIагъэм щыхурагъаджэ IуэхущIапIэхэм лъэпощхьэпоуншэу щIэтIысхьэфхэм я бжыгъэр. Лицейм абыкIэ къэралпсо рейтингым 16-нэ увыпIэр къыщихьащ икIи яхэхуащ Урысей Федерацэм а унэтIыныгъэмкIэ нэхъыфIу къыщалъыта курыт еджапIэ 50-м.
Апхуэдэ увыпIэ лъагэр хуэфащэ дыдэу къылъагъэсащ «ДыгъафIэ къалэм». 2015 гъэм и щэкIуэгъуэ мазэм къызэIуахауэ щыта а еджапIэр Кавказ Ищхъэрэм щылажьэ лицей нэхъ лъэрызехьэхэм ящыщщ. Абы и егъэджакIуэхэр ныбжьыщIэхэм щадолажьэ, зыхуей псомкIи къызэгъэпэща пэшхэр, лабораторэхэр къагъэсэбэпыну Iэмал яIэу. Лицейм и къатитхури хуэщIащ сабийм лъэныкъуэ куэдкIэ зиужьыным.
ЖыпIэнурамэ, къыхуэт щымыIэу къызэгъэпэщащ сабий академиер и унэлъащIэкIи, техникэкIи, технологие пэрыткIи. Абы я щIэ-ныгъэм щыхагъэхъуэфынущ, ябгъэдэлъ зэфIэкIхэм зыщрагъэужьыфынущ зэуэ сабий мини 5-м щIигъум. Зеужь, йофIакIуэ «ДыгъафIэ къалэр». Абы и къудамэхэр щолажьэ КъБР-м хыхьэ Тэрч, Май щIыналъэхэми.
Егъэджэныгъэ-гъэсэныгъэм къызэщIиубыдэ унэтIыныгъэ куэдымкIэ гупжьейхэр, предмет хэхахэмкIэ кабинет щхьэхуэхэр щолажьэ академием. Апхуэдэхэщ, псалъэм папщIэ, математикэмкIэ, химиемкIэ, экологиемкIэ, биологиемкIэ, инджылызыбзэмкIэ, нанотехнологиемкIэ, робототехникэмкIэ лабораторэхэр, литературэ, щIалэгъуалэ клубхэр, уэрэджыIакIуэ студиер, библиотекэ иныр, компьютер, хабзэм, судыщIэ Iуэхухэм щыхурагъаджэ пэшхэр, «КъегъэлакIуэ ныбжьыщIэм» и классыр, нэгъуэщIхэри. Абы къыщызэIуахащ Темыркъан Юрий и цIэр зезыхьэ «Маэстро» макъамэ классыр. Апхуэдэу «ДыгъафIэ къалэм» щыIэщ медицинэ пэшхэр, пщэфIапIэ, шхапIэ екIухэр. ДэнэкIи щыфIэдзащ КъБР-м, УФ-м я картэхэр, ди щIыуэпс дахэм, зыгъэпсэхупIэ цIэрыIуэхэм я сурэтхэр.
Абы къыщызэIуаха «Кванториум» Сабий технопаркым ныбжьыщIэхэм ябгъэдэлъ зэфIэкIхэм зыщрагъэужь РОБО, НАНО, КОСМО, IT, ЭНЕРДЖИ унэтIыныгъэхэмкIэ. Ар къызэгъэпэщащ технологие лъагэ зиIэ лабораторэхэмкIэ, компьютер техникэ лъэщхэмкIэ.
Егъэджэныгъэм и фIагъыр къэIэтыным хуэгъэп-са бгъэдыхьэкIэщIэхэм ди щIыналъэм зыщегъэубгъуным гулъытэшхуэ щыхуащI сабий академием дохъуэхъу ехъулIэныгъэщIэхэр зыIэригъэхьэну, и цIэр фIыкIэ куэдрэ къраIуэну.
ЖЫЛАСЭ Маритэ.
